Imagini de Ev Mediu în Bacău: Criza apei îi face pe localnici să umble cu gălețile pe umăr, spitalul județean nu mai operează decât urgențele

Pentru a șasea oară în ultimii doi ani, Bacăul a rămas fără apă. Cetățenii municipiului aleargă impacientați, cu bidoanele și gălețile, căutând surse de apă din cauza unei avarii care a oprit de câteva zile, în plină vară, alimentarea întregului oraș.

Joi, conducerea Spitalului Județean de Urgențe Bacău a declarat că este pe cota de avarie din cauza lipsei de apă – se operează doar urgențele. Autoritățile pun zilnic la dispoziție 70.000 de litri de apă potabilă și 500.000 de apa nepotabilă, plătiți din bugetul primăriei.

Vara sau iarna, de sărbători sau în zilele obișnuite, băcăuanii trec, zile în șir, prin avarii care le pun la încercare nervii, răbdarea și igiena. Chiar la preluarea mandatului de primar, în 23 iunie 2016, Cosmin Necula (PSD) și-a făcut “botezul” prin două rapide și mari avarii la conducta de apă, evenimente care l-au marcat până astăzi. Nici acest sezon de vară nu a trecut fără “seceta” forțată: de sâmbătă, 14 iulie, orașul de pe Bistrița nu mai are apă potabilă și nici la ora scrierii acestui articol apa nu curge decât din cer.

Această avarie are două particularități – a fost cea mai lungă și, pentru prima dată, sute de oameni au manifestat, furioși, în fața Primăriei Bacau cerând demisia primarului, demisia celor de la Compania Regională de Apă. Protestul a fost condimentat cu “urările de bine” la adresa PSD și a președintelui social-democraților băcăuani, Dragoș Benea. Acesta i-ar fi transmis primarului să stea de vorbă, totuși, cu protestatarii, îndemn executat imediat de către primarul Cosmin Necula.

Confruntarea primarului cu manifestanții, marcată de reproșuri dure din partea băcăuanilor, s-a terminat fără concluzii: “Sistemul actual al instituțiilor locale se bazează pe improvizații și promisiuni. Nu puteam avea nicio speranță de la conducerea orașului și a județului”, a spus pentru G4Media.ro avocatul Vasile Agapie.

De ce atâtea avarii?

Cei mai mulți băcăuani primesc apa din lacul de acumulare de la Valea Uzului, printr-o conductă lunga de 65 de km. Primăria a finalizat în 2011 – pe timpul mandatului lui Romeo Stavarache (PNL) – proiectul de îmbunătățire a sistemului de alimentare cu apa, colectare si tratare a apelor uzate din municipiu, pe o lungime de 45 de km (20 de km au rămas nemodernizați). Dar chiar reabilitata pe bani grei, 52 de milioane de euro (39 de milioane reprezintă fonduri europene nerambursabile prin programul ISPA., antreprenor general al lucrării a fost firma Strabag, iar ca subcontractant – Hidroconstructia) pe conducta au loc avarii în serie care exasperează pe toată lumea.

Cosmin Necula, considerat ghinionistul acestor repetate accidente la conducta de aducțiune (“Știti cine este acarul Păun? Eu sunt”, se autocompatimeste primarul Bacăului) considera proiectul și execuția greșite și declara ca va face plângere penală la DNA.

Primarul nu se autocompătimește doar, ci spune că este primul edil care vrea sa construiască o rezervă de apă pentru oraș. Proiectul „Rezerva de apa a municipiului Bacău”, care se va realiza prin Programul National de Dezvoltare Locala (PNDL) are primul termen pentru licitație chiar pe 20 iulie, de ziua Sf Ilie. Termenul de construire a rezervei de apa este de 15 luni, după desfășurarea licitației.